R E L A C I O N
PËR

PROJEKTLIGJIN “PËR RATIFIKIMIN E VENDIMIT TË KËSHILLIT TË STABILIZIM-ASOCIIMIT BASHKIMI EVROPIAN – SHQIPËRI, 1/2015, I DATËS 11.5.2015, QË ZËVENDËSON PROTOKOLLIN 4 
TË MARRËVESHJES SË STABILIZIM-ASOCIIMIT NDËRMJET KOMUNITETEVE EVROPIANE DHE SHTETEVE TË TYRE ANËTARE, NGA NJËRA ANË, DHE REPUBLIKËS SË SHQIPËRISË, NGA ANA TJETËR, NË LIDHJE ME PËRKUFIZIMIN E KONCEPTIT “PRODUKTE ORIGJINUESE” DHE METODAT E BASHKËPUNIMIT ADMINISTRATIV”
I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN

Projektligji “Për ratifikimin e vendimit të Këshillit të Stabilizim-Asociimit Bashkimi Evropian – Shqipëri, 1/2015, i datës 11.5.2015, që zëvendëson protokollin 4 të Marrëveshjes së Stabilizim-Asociimit ndërmjet Komuniteteve Evropiane dhe shteteve të tyre anëtare, nga njëra anë, dhe Republikës së Shqipërisë, nga ana tjetër, në lidhje me përkufizimin e konceptit “produkte origjinuese” dhe metodat e bashkëpunimit administrativ”, është miratuar, në parim, me vendimin nr.255, datë 25.3.2015, të Këshillit të Ministrave dhe është nënshkruar më 11 maj 2015 në Bruksel.
Marrëveshja e Stabilizim-Asociimit, nënshkruar në Luksemburg në              datën 12 qershor 2006 dhe ratifikuar me ligjin nr.9590, datë 27.7.2006,          “Për ratifikimin e Marrëveshjes së Stabilizim-Asociimit, ndërmjet Republikës së Shqipërisë dhe Komuniteteve Evropiane e shteteve të tyre anëtare” rregullon, ndërmjet të tjerash, edhe marrëdhëniet tregtare ndërmjet Republikës së Shqipërisë dhe Bashkimit Evropian dhe shteteve anëtare të tij. 

Ndërkohë, Bashkimi Evropian dhe Republika e Shqipërisë janë bërë palë në Konventën Rajonale për Rregullat Preferenciale të Origjinës. Republika e Shqipërisë e ka ratifikuar këtë konventë me ligjin nr.1/2012, datë 26.1.2012, “Për ratifikimin e Konventës Rajonale për Rregullat Preferenciale Pan-Euro-Mediteriane të Origjinës”.

Neni 6 i konventës parashikon që çdo palë në konventë duhet të marrë masat e duhura për të garantuar zbatimin efektiv të konventës. Për këtë arsye, Këshilli i 
Stabilizim-Asociimit ka miratuar një vendim që zëvendëson protokollin 4 të 
Marrëveshjes së Stabilizim-Asociimit ndërmjet Bashkimit Evropian dhe Republikës së Shqipërisë, me një protokoll të ri, i cili për sa u përket rregullave të origjinës duhet t’i referohet rregullave të përcaktuara në konventë. 

II.     VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE

Projektligji i propozuar është në përputhje me programin e qeverisë, i cili në kapitullin “Integrimi në Bashkimin Evropian”, përcakton se “Procesi i anëtarësimit në Bashkimin Evropian është një objektiv kombëtar, në funksion të demokratizimit dhe transformimit të shoqërisë shqiptare, në përputhje me vlerat dhe parimet e Evropës së Bashkuar.  Zbatimi me korrektësi i Marrëveshjes së Stabilizim - Asociimit (MSA), përmbushja e pjesës së mbetur nga 12 prioritetet e planit të veprimit, janë elemente kryesore për cilësinë dhe shpejtësinë e procesit të aderimit të Shqipërisë në BE”.

Ky projektligj është gjithashtu në përputhje me frymën e programit të qeverisë në lidhje me zhvillimin ekonomik ku theksohet identifikimi i burimeve të reja të rritjes ekonomike, ku një burim i tillë është edhe nxitja dhe rritja e tregtisë me vendet e rajonit dhe të Bashkimit Evropian përmes thjeshtimit të procedurave.

Projektligji është parashikuar në programin e përgjithshëm analitik të projekakteve që do të paraqiten për shqyrtim në Këshillin e Ministrave gjatë vitit 2015, të miratuar me vendimin nr.64, datë 28.1.2015, të Këshillit të Ministrave.
Ky projektligj nuk është përfshirë as në Planin Kombëtar për Integrimin Evropian 2015 - 2020, për shkak se ai nuk përafron në vetvete legjislacionin e Bashkimit Evropian.
III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME

Bashkimi Evropian, vendet e Shoqatës Evropiane të Tregtisë së Lirë (EFTA), shtetet evropiane pjesë të procesit të stabilizim-asociimit (përfshi këtu edhe Republikën e Shqipërisë dhe Republikën e Kosovës) dhe vendet mesdhetare, pjesë e procesit të Barcelonës, gjithsej 50 shtete, kanë së bashku rreth 60 marrëveshje të tregtisë së lirë ndërmjet tyre. Çdonjëra nga këto marrëveshje ka të përcaktuar regjime të veçanta për sa i përket origjinës preferenciale dhe bashkëpunimit administrativ në çështjet tregtare dhe doganore.
Ekzistenca e këtyre rregullave të ndryshme ose rregullave të njëjta bazuar në instrumente ligjore të ndryshme vlerësohej si një pengesë për zhvillimin e tregtisë ndërmjet këtyre shteteve.
Për këtë arsye, Bashkimi Evropian si pjesë e Axhendës së Selanikut, miratuar nga Këshilli Evropian i zhvilluar në qershor 2003, ftoi Republikën e Shqipërisë dhe vendet e tjera pjesë të procesit të stabilizim-asociimit që t’i bashkoheshin sistemit pan-evropian të kumulimit diagonal të origjinës. 

Më tej, Bashkimi Evropian ftoi shtetet, pjesë e procesit të stabilizim-asociimit, që t’i bashkoheshin Konventës Pan-Euro-Med bazuar në vendimin e Konferencës Ministrore Euro-Mediteriane të muajit tetor 2007.

Bashkimi Evropian dhe Republika e Shqipërisë e nënshkruan konventën respektivisht më 15 qershor 2011 dhe 27 qershor 2011. 

Republika e Shqipërisë e ratifikoi me ligjin nr.1/2012, datë 26.1.2012, Konventën Rajonale për Rregullat Preferenciale Pan-Euro-Mediteriane të Origjinës. Republika e Shqipërisë ishte shteti i gjashtë që ratifikoi këtë konventë.
Bashkimi Evropian dhe Republika e Shqipërisë depozituan instrumentet e ratifikimit të konventës përkatësisht më 26 mars 2012 dhe 5 mars 2012. Për pasojë, në zbatim të pikës 3, të nenit 10, të konventës, konventa hyri në fuqi për sa i përket Bashkimit Evropian dhe Republikës së Shqipërisë më 1 maj 2012.
Konventa Pan-Euro-Meditariane vendos rregulla të përbashkëta dhe unike për origjinën preferenciale për të gjitha vendet nënshkruese. Këto rregulla të përbashkëta dhe unike do të lehtësojnë dhe do të zhvillojnë më tej tregtinë e ndërsjellë ndërmjet vendeve pjesëmarrëse në konventë:
· duke bazuar kumulimin diagonal të origjinës në një instrument të vetëm ligjor;

· duke lejuar rishikimin dhe ndryshimin më të lehtë të rregullave të origjinës dhe rregullave të tjera të lidhura me to;

· duke përfshirë të gjitha shtetet e Ballkanit Perëndimor, përfshi Republikën e Shqipërisë dhe Republikën e Kosovës, në zonën Pan-Euro-Mediteriane të kumulimit diagonal;

· duke lejuar zgjerimin e mëtejshëm të zonës Pan-Euro-Mediteriane me shtete të tjera të interesuara, fqinje të Bashkimit Evropian.
IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR

Projektligji është në përputhje me nenet 81, pika 1, 122 dhe 155 të Kushtetutës dhe me ligjin nr.8371, datë 9.7.1998, “Për lidhjen e traktateve dhe marrëveshjeve ndërkombëtare”.
Projektligji plotëson një detyrim të Republikës së Shqipërisë të parashikuar në nenin 6, të Konventës Pan-Euro-Med, të ratifikuar me ligjin nr.1/2012,           datë 26.1.2012, “Për ratifikimin e Konventës Rajonale për Rregullat Preferenciale Pan-Euro-Mediteriane të Origjinës”.

Projektligji bazohet në nenin 118 të Marrëveshjes së Stabilizim-Asociimit, ratifikuar me ligjin nr.9590, datë 27.7.2006, “Për ratifikimin e Marrëveshjes së Stabilizim-Asociimit ndërmjet Republikës së Shqipërisë dhe Komuniteteve Evropiane e shteteve të tyre anëtare”, në të cilin përcaktohet se “Këshilli i Stabilizim - Asociimit, me qëllim arritjen e objektivave të kësaj marrëveshjeje, ka kompetencën për të marrë vendime brenda objektit të marrëveshjes për çështjet e parashikuara në të. Vendimet e marra janë detyruese për palët, të cilat do të marrin masat e nevojshme për t’i zbatuar vendimet e marra”, dhe nenin 38 të protokollit 4, të kësaj marrëveshjeje që përcakton se “Këshilli i Stabilizim-Asociimit mund të vendosë ndryshimin e dispozitave të këtij protokolli”. 
V. VLERËSIMI I SHKALLËS SË PËRAFRIMIT ME ACQUIS       (PËR PROJEKTAKTET NORMATIVE)
VI. PËRMBLEDHJE SHPJEGUESE E PËRMBAJTJES SË PROJEKTAKTIT

Preambula e vendimit të Këshillit të Stabilizim-Asociimit Bashkimi Evropian – Shqipëri paraqet arsyet për amendimin e Marrëveshjes së Stabilizim-Asociimit dhe bazën ligjore mbi të cilën bazohet ky ndryshim.
Neni 1 i vendimit përcakton se protokolli 4 i Marrëveshjes së Stabilizim-Asociimit do të zëvendësohet nga teksti bashkëlidhur vendimit të Këshillit të Stabilizim-Asociimit.

Neni 2 përcakton afatin e hyrjes në fuqi të zëvendësimit të protokollit 4. Protokolli 4 i zëvendësuar do të fillojë të zbatohet nga data 1 maj 2015 për sa u përket marrëdhënieve tregtare Bashkimi Evropian – Shqipëri.

Neni 1 i shtojcës përcakton se rregullat e origjinës të parashikuara në lidhjen 1 dhe dispozitat përkatëse të lidhjes 2 të konventës do të zbatohen për sa u përket marrëdhënieve tregtare ndërmjet Bashkimit Evropian dhe Shqipërisë. Termi “marrëveshje përkatëse” i përdorur në lidhjet 1 dhe 2 të konventës nënkupton Marrëveshjen e Stabilizim-Asociimit Bashkimi Evropian – Shqipëri.
Neni 2 i shtojcës përcakton se mosmarrëveshjet gjatë zbatimit të procedurave të verifikimit të përmendura në nenin 32, të lidhjes 1 të konventës, kur ato nuk mund të zgjidhen mes autoriteteve doganore të shtetit anëtar dhe Shqipërisë,
i paraqiten për shqyrtim dhe zgjidhje Këshillit të Stabilizim-Asociimit Bashkimi Evropian – Shqipëri. Pika 2, e nenit 2, përcakton se mosmarrëveshjet mes importuesit dhe autoriteteve doganore të një shteti importues, palë në marrëveshje, zgjidhen sipas legjislacionit të këtij shteti.

Neni 3 i shtojcës ripërsërit nenin 38 të protokollit 4 ekzistues, duke përcaktuar se dispozitat e këtij protokolli të Marrëveshjes së Stabilizim-Asociimit mund të ndryshohen me një vendim të Këshillit të Stabilizim-Asociimit Bashkimi Evropian – Shqipëri.

Neni 4 i shtojcës përcakton se në rast se Bashkimi Evropian ose Shqipëria paraqesin tërheqjen nga konventa, atëherë ato duhet të fillojnë menjëherë të negociojnë lidhjen e një marrëveshjeje mbi rregullat e origjinës për të zëvendësuar dispozitat e përcaktuara në konventë. Deri në ditën e hyrjes në fuqi të dispozitave të reja, do të vazhdojnë të zbatohen dispozitat e konventës. Megjithatë, nga data e tërheqjes nga konventa, dispozitat e lidhjes 1 dhe 2 do të zbatohen vetëm për sa i përket kumulimit dypalësh vetëm ndërmjet Bashkimit Evropian dhe Shqipërisë dhe jo edhe vendeve të tjera palë në konventë.
Neni 5 i shtojcës përcakton një përjashtim nga rregulli i përgjithshëm i parashikuar në nenin 16, pika 5, dhe nenin 21, pika 3, të lidhjes 1 të konventës. Sipas kësaj dispozite, në rastet kur kumulimi përfshin vetëm shtetet EFTA, vendet anëtare të Bashkimit Evropian, ishujt Faroe, Turqinë dhe vendet, pjesë e procesit të stabilizim-asociimit, si dëshmi origjine mund të përdoret certifikata e qarkullimit EUR.1 ose një deklaratë origjine.

VII. INSTITUCIONET DHE ORGANET QË NGARKOHEN PËR ZBATIMIN E AKTIT

Për zbatimin e këtij ligji ngarkohen  ministritë e linjës dhe institucionet e tjera qendrore.
VIII. RAPORTI I VLERËSIMIT TË TË ARDHURAVE DHE SHPENZIMEVE BUXHETORE
Ndryshimi i protokollit të rregullave të origjinës të Marrëveshjes së Stabilizim Asociimit dhe harmonizimi tij me rregullat e Konventës Pan-Euro-Med, përveç 
që është një detyrim ligjor ka edhe përfitim ekonomik. Sipas parashikimeve të konventës, të gjitha vendet nënshkruese të saj, të cilat kanë në fuqi një marrëveshje të tregtisë së lirë, do të përdorin rregulla të njëjta origjine për produktet e prodhuara në territoret e tyre. Kjo mundëson ndër të tjera edhe rritjen e mundësisë për prodhuesit shqiptarë për të marrë lëndë të para nga vendet nënshkruese të konventës dhe përpunuar ato më tej me synim eksportin e tyre në tregun e vendeve të Bashkimit Evropian ose vendeve të tjera nënshkruese si produkte origjinuese shqiptare.

Gjithashtu, ky është një proces i cili po ndërmerret nga të gjitha vendet nënshkruese të konventës me të cilat Shqipëria ka marrëveshje të tregtisë së lirë për të unifikuar rregullat e zbatueshme në tregtinë midis tyre. 

Një avantazh tjetër i këtij harmonizimi është përfshirja në skemën e kumulimit diagonal të vendeve Shoqatës Evropiane të Tregtisë së Lirë (EFTA) të cilat në përputhje me parashikimet e marrëveshjes së tregtisë së lirë të Shqipërisë me këto vende, aktualisht do të përfshihen në skemën e kumulimit diagonal me vendet nënshkruese të konventës. Kjo do të mundësojë që operatorët ekonomikë shqiptarë të mund të marrin lëndë të para nga vendet e BE-së dhe të EFTA-s dhe pas përpunimit të tyre në Shqipëri të mund t’i eksportojnë ato në këto tregje si produkte shqiptare.

